Sibanye onderteken eed oor veiligheidskwessieSibanye-Stilwater se Masakhane-myn in Driefontein (Foto: Matthews Baloi/ANA) Sibanye-Stillwater het gesê die mynmaatskappy het Vrydag ŉ mylpaal met belanghebbendes bereik oor gesondheid- en veiligheidskwessies by al sy myne. Die maatskappy het ŉ veiligheidsberaad in Johannesburg gehou ná ŉ aantal noodlottige ongelukke by sommige van sy myne. Dit volg ná die dood van nog ŉ werker Dinsdag by sy Khomanani-myn in Driefontein. Altesaam 21 van die 45 sterftes by Suid-Afrikaanse myne vanjaar, het by Sibanye plaasgevind. Die beraad is onder meer deur departement van minerale hulpbronne en vakbonde soos Amcu, NUM en Solidariteit bygewoon. Die partye het na afloop van die beraad hulself verbind tot ŉ gesamentlike eed en ŉ plan van aksie om gesondheid- en veiligheidskwessies te verbeter en die veiligheid en welstand van werkers te verseker.